**Dacă gândul...**

*Silvia Filip*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dacă gândul…

Dacă gândul ar avea pași,

s-ar transforma degrabă din pași șovăielnici și nesiguri

în marea întindere a florilor nemuritoare

și ar alerga fără să se împiedice

sau mai bine, în zbor lin, înalt, pe aripa unui pescăruș,

către toți aceia ce așteaptă alinare prin cuvânt.

Dacă gândul ar avea brațe, nu din carne și oase,

ci ca salcia cu lujeri elastici,

s-ar mlădia sub soarele lui aprilie

și s-ar bucura sub stropii ploii ce-l vor răcori

și-l vor pregăti pentru treptele îngăduinței,

recunoștinței și speranței viitoare.

Dacă gândul ar simți răceala iernii,

nu ar da nici un pas înapoi

și ar înainta prin viscol cu și mai mare înverșunare,

pregătit ca după ce va dispărea urgia,

să își ia o pauză de cafea...

Dacă gândul ar avea nisip așternut pe umeri,

l-ar cerne fin, cu cea mai potrivită sită,

spre a ajunge acolo unde trebuie, când trebuie, cât trebuie...